ವ್ಯಾಕ್ಸಿನ್ ವಿಚಾರದಲ್ಲಿ ತೀವ್ರ ಮುಖಭಂಗ ಅನುಭವಿಸಿದ ಟ್ರಂಪ್! ವಾಷಿಂಗ್ಟನ್ : ಅಮೆರಿಕ ಅಧ್ಯಕ್ಷ ಚುನಾವಣೆಗೂ ಮುನ್ನವೇ ಕೊರೊನಾಗೆ ಲಸಿಕೆ ಸಿಗುವಂತೆ ಮಾಡಬೇಕೆನ್ನುವ ಟ್ರಂಪ್ ಕನಸು ಭಗ್ನವಾಗಿದೆ. ಅಮೆರಿಕದ ಎಫ್ಡಿಎ Food Drug Administration ನೂತನವಾಗಿ ಹೊರಡಿಸಿರುವ ನಿಯಮಾವಳಿಯಂತೆ ತರಾತುರಿಯಲ್ಲಿ ವ್ಯಾಕ್ಸಿನ್ ಘೋಷಿಸದಂತೆ ನಿರ್ಬಂಧ ವಿಧಿಸಲು ಸಜ್ಜಾಗಿದೆ ಎಂದು ತಿಳಿದು ಬಂದಿದೆ. ಸದ್ಯ ಜಗತ್ತಿನಲ್ಲಿಯೇ ಅತೀ ಹೆಚ್ಚು ಸೋಂಕಿತರನ್ನು ಅಮೆರಿಕ ಹೊಂದಿದೆ. ಈ ಪೈಕಿ 2.10 ಲಕ್ಷ ಜನರು ಅಲ್ಲಿ ಮಹಾಮಾರಿಗೆ ಬಲಿಯಾಗಿದ್ದಾರೆ. ಹೀಗಾಗಿ ಈ ಸಂದರ್ಭದಲ್ಲಿ ಯಾವುದೋ ಒತ್ತಡಕ್ಕೆ ಮಣಿದು ಲಸಿಕೆ ವಿಷಯದಲ್ಲಿ ನಿರ್ಧಾರ ತೆಗೆದುಕೊಳ್ಳಬಾರದು ಎಂದು ಎಫ್ ಡಿಎ ನಿರ್ಧರಿಸಿದೆ. ಒಂದು ವೇಳೆ ತರಾತುರಿಯಲ್ಲಿ ಲಸಿಕೆ ಬಗ್ಗೆ ಘೋಷಣೆ ಮಾಡಿದರೆ, ಅದು ರಿಯಾಕ್ಷನ್ ಸೃಷ್ಟಿಸಿ ಜನರ ಜೀವದ ಜೊತೆ ಚೆಲ್ಲಾಟವಾಡುವ ಸಾಧ್ಯತೆ ಇದೆ ಎನ್ನಲಾಗುತ್ತಿದೆ. ಆರಂಭದಿಂದಲೂ ಅಮೆರಿಕದಲ್ಲಿ ಸೋಂಕಿತರ ಸಂಖ್ಯೆ ಗಣನೀಯವಾಗಿ ಹೆಚ್ಚಳವಾಗುತ್ತ ಸಾಗುತ್ತಿದೆ. ಈ ಸಂದರ್ಭದಲ್ಲಿ ಅಮೆರಿಕದಲ್ಲಿ ಸಿಕ್ಕ ಸಿಕ್ಕ ಔಷಧಗಳನ್ನು ಜನರ ಮೇಲೆ ಪ್ರಯೋಗಿಸಲು ಅಮೆರಿಕ ಮುಂದಾಗಿತ್ತು. ಹೀಗಾಗಿಯೇ ಅಲ್ಲಿನ ಸಾವಿನ ಸಂಖ್ಯೆ ಕೂಡ ಹೆಚ್ಚಳವಾಗುವಂತಾಯಿತು. ಈ ಆರೋಪ ಕೂಡ ಸದ್ಯ ಟ್ರಂಪ್ ಮೇಲಿದೆ. ಹೀಗಾಗಿ ಪದೇ ಪದೇ ಎಡವಿ ಬೀಳುವುದು ಬೇಡ ಎಂದು ಎಫ್ ಡಿಐ ಈ ನಿರ್ಧಾರ ತೆಗೆದುಕೊಳ್ಳಲು ಮುಂದಾಗಿದೆ ಎನ್ನಲಾಗುತ್ತಿದೆ. ಟ್ರಂಪ್ ಅವರು 2020ರೊಳಗಾಗಿ ವ್ಯಾಕ್ಸಿನ್ ಸಿಗುತ್ತದೆ ಎಂಬ ಭರವಸೆ ನೀಡಿದ್ದರು. ಅಷ್ಟೇ ಅಲ್ಲದೇ, ವ್ಯಾಕ್ಸಿನ್ ವಿಚಾರವನ್ನೇ ಪ್ರಮುಖವಾಗಿಸಿಕೊಂಡು ಮತ ಕೇಳಲು ಮುಂದಾಗಿದ್ದರು. ಹೀಗಾಗಿ ಎಫ್ ಡಿಎ ಹೇಳಿಕೆ ಟ್ರಂಪ್ ಗೆ ಮಾರಕವಾಗುವ ಸಾಧ್ಯತೆ ಇದ್ದು, ಈ ಕುರಿತು ಟ್ರಂಪ್ ಇನ್ನೂ ಹೇಳಿಕೆ ನೀಡಿಲ್ಲ. ಲಸಿಕೆಗಳು ಔಷಧಿಗಿಂತ ಬೇರೆ. ಒಂದು ಹೊಸ ಲಸಿಕೆ ಮಾರುಕಟ್ಟೆಗೆ ಬರಬೇಕು ಎಂದರೆ ಹಲವು ವರ್ಷಗಳೇ ಬೇಕಾಗಬಹುದು. ಹೊಸ ವ್ಯಾಕ್ಸಿನ್ ಸಂಶೋಧಿಸಿದಾಗ ಅದನ್ನು ಹಲವಾರು ಬಾರಿ ಪ್ರಯೋಗಕ್ಕೆ ಒಳಪಡಿಸಬೇಕಾಗುತ್ತದೆ. ಅಷ್ಟೇ ಅಲ್ಲದೇ, ಮಾನವನ ದೇಹ ಪ್ರಕೃತಿ ಬೇರೆ ಬೇರೆಯಾಗಿರುತ್ತದೆ. ಹೀಗಾಗಿ ವ್ಯಾಕ್ಸಿನ್ ಪ್ರಯೋಗಗಳು ಸಾಕಷ್ಟು ಸಮಯ ಹಿಡಿಯುತ್ತದೆ. ಈ ನಿಟ್ಟಿನಲ್ಲಿಯೇ ಎಫ್ ಡಿಎ ಇಂತಹ ನಿರ್ಧಾರಕ್ಕೆ ಬಂದಿದೆ. ಇದು ಟ್ರಂಪ್ ಅವರಿಗೆ ನುಂಗಲಾರದ ತುತ್ತಾಗಿದೆ ಎಂದು ಅಮೆರಿಕನ್ ರು ಮಾತನಾಡಿಕೊಳ್ಳುತ್ತಿದ್ದಾರೆ.